KINNITATUD
Haapsalu Linnavolikogu 
31. jaanuari 2003 määrusega nr 4

HAAPSALU LINNAVOLIKOGU KANTSELEI
PÕHIMÄÄRUS

I ÜLDSÄTTED
1.1 Haapsalu Linnavolikogu Kantselei (inglise keeles - Haapsalu City Council Office) (edaspidi: kantselei) on linna ametiasutus, mille põhiülesandeks on linnavolikogu asjaajamise ja majandusliku teenindamise korraldamine ning komisjonide ja fraktsioonide töö tagamine. Oma ülesannete täitmisel tegutseb kantselei koostöös Haapsalu Linnavalitsuse Kantseleiga.
1.2 Kantselei asukoht on Haapsalu. Kantselei aadress on Posti 34, 90504 Haapsalu.
1.3 Kantselei põhimääruse kinnitab ja teeb selles muudatusi linnavolikogu esimehe ettepanekul linnavolikogu.
1.4 Kantseleil on Haapsalu vapi kujutise ja oma nimetusega pitsat, dokumendiplangid ning arveldusarve.
1.5 Kantselei tegutseb talle linnaeelarves ettenähtud vahendite piires.
1.6 Kantselei juhindub oma tegevuses riigi ja Haapsalu õigusaktidest ja käesolevast põhimäärusest.
1.7 Kantselei struktuuri, koosseisu, palgamäärad ja palgatingimused kinnitab linnavolikogu.

II KANTSELEI ÜLESANDED 
2.1 Kantselei täidab järgmisi ülesandeid:
2.1.1 teenindab linnavolikogu, linnavolikogu liikmeid, tema esimeest, juhatust, fraktsioone ja komisjone ja korraldab nende asjaajamist;
2.1.2 tagab organisatsioonilised, majanduslikud ja tehnilised tingimused linnavolikogu, linnavolikogu liikmete, linnavolikogu esimehe, fraktsioonide ja komisjonide tööks; 
2.1.3 tagab linnavolikogu istungite ja juhatuse koosolekute ettevalmistamise ja läbiviimise vastavalt linnavolikogu reglemendile;
2.1.4 peab arvestust linnavolikogu menetlusse esitatud määruste ja otsuste eelnõude osas ning tagab nende säilitamise;
2.1.5 tagab linnavolikogu õigusaktide ja muude dokumentide avalikustamise, süstematiseerimise ja säilitamise;
2.1.6 osutab kaasabi linnavolikogu suhtlemisele teiste institutsioonide, riigiasutuste ja avalikkusega;
2.1.7 korraldab linnavolikogu liikmete ja komisjoni liikmete hüvitiste arvestamist ja väljamaksmist;
2.1.8 koostab kantselei eelarve projekti ja täidab kinnitatud eelarvet;
2.1.9 kindlustab kantselei teenistujate töö organisatsioonilise, tehnilise ja majandusliku tagamise;
2.1.10 sõlmib majanduslepinguid;
2.1.11 korraldab kantselei raamatupidamist;
2.1.12 valdab, kasutab ja käsutab kantselei valitsemisele antud linnavara;
2.1.13 korraldab kantselei personalitööd, ametnike koolitust ning avalikku teenistust;
2.1.14 korraldab linnavolikogule adresseeritud elanike märgukirjade ja avalduste läbivaatamist ning elanike vastuvõttu;
2.1.15 korraldab linnavolikogu ja tema komisjonide tegevuse avalikustamist.

2.2 Kantselei täidab teisi talle Haapsalu õigusaktidega pandud ülesandeid.

III KANTSELEI ÕIGUSED
3.1 Kantseleil on riigi ja Haapsalu õigusaktidega sätestatud korras õigus:
3.1.1 saada teistelt linna ametiasutustelt, linna hallatavatelt asutustelt ning linna osalusega äriühingutelt andmeid kantseleile pandud ülesannete täitmiseks;
3.1.2 esitada linnavolikogu esimehe kaudu linnavolikogu kantselei pädevusse kuuluvate küsimuste kohta linnavolikogu õigusaktide eelnõusid;
3.1.3 moodustada komisjone ja töögruppe;
3.1.4 kaasata oma töösse lepingulisel alusel spetsialiste ja eksperte;
3.1.5 pidada oma pädevuse piires läbirääkimisi, sõlmida kokkuleppeid ja lepinguid.

IV KANTSELEI JUHTIMINE 
4.1 Kantseleid juhib juhataja, kelle nimetab ametisse ja vabastab ametist linnavolikogu esimees.
4.2 Kantselei juhataja:
4.2.1 tagab käesolevas põhimääruses sätestatud ülesannete täitmise ja korraldab kantselei tööd;
4.2.2 esitab volikogu esimehele kooskõlastamiseks kantselei ametnike ametijuhendid ja kinnitab need; 
4.2.3 kinnitab kantselei sisekorraeeskirja ja asjaajamise korra;
4.2.4 nimetab ametisse ja vabastab ametist kantselei teenistujad, sõlmib, muudab ja lõpetab töölepinguid kantselei abiteenistujatega;
4.2.5 annab käskkirju kantselei sisemise töö korraldamiseks;
4.2.6 esindab oma pädevuse piires kantseleid teistes riigi- ja kohaliku omavalitsuse asutustes;
4.2.7 kontrollib kantselei raamatupidamist;
4.2.8 esitab koostatud kantselei eelarveprojekti kooskõlastamiseks volikogu juhatusele, vastutab kantselei eelarvevahendite ja linnavara sihipärase kasutamise eest;
4.2.9 korraldab kantselei töökaitsealast ja tuleohutusalast tegevust;
4.2.10 täidab teisi talle Haapsalu õigusaktidega pandud ülesandeid.